钦定古今图书集成/理学汇编/文学典/第118卷 > 陈观
## 钦定古今图书集成/理学汇编/文学典/第118卷 > 陈观

按《广东通志》：“观字思贤，南海人。生四岁而孤。稍长即
学诸子百家书，强记数千言。从孔百平游，颖悟为所
叹服。平居制古巾服，诵古言行。筑亭江滨，日游憩其
上，不求闻达。四方髦士，多就讲学。尤长于诗，幽雅逼
唐音。与邝筠巢、戴云巢辈结社为莫逆好。四时相与
进艇沙水间，出瓦缶蔬食，赋诗论学，眺远怀古，休休”
如也。学士黄谏见其诗，叹曰：“唐岑、姚其人乎！”生平无
疾言厉色，诲子弟辄告以忠孝。年八十六卒。素有《集》
传于世。孙锡，累官至应天府尹。